UBERA ARANZETA (EH Bildu, 2013-10-17):
Egun on guztioi.
Rajoy, Aznar, Bárcenas, Montoro, Botella, Wert luze jarrai dezaket banan banan Alderdi Popularreko ordezkarien zerrenda luze eta zabalarekin, baina lasai ez da nire asmoa aspertaraztea.
Esan dudan bezala, zerrenda luze eta zabala iruzurrarena, inposizioarena, indarkeriarena, suntsiketarena, ezjakintasunarena, astakeriarena, homofobiarena, porrotarena.
Badirudi elkarren artean lehia batean sartu direla ea nork astakeria handiena bota. Nork inposizioa handiena ezarri. Espainia marka, porrotaren iruzurraren marka. Hortxe Oyarzabal jauna Espainiar nazionalismoa eta adoktrinamendua.
Alderdi Popularra horretan ari da jo ta ke. Erreforma ideologikoak, berzentralizatzaileak, identitarioak bata bestearen atzetik onartuz eta inposatuz. Herritarren eta herrien askatasunarekin amaitu nahirik. Herritarren eskubide sozial eta laboralekin amaitu nahirik eta zer esanik ez, eskubide guztiekin, giza eskubideekin, eskubide zibil eta politikoekin. Eta nola ez, hizkuntzaren eskubideei ere amaiera epe muga jarri nahirik.
Eta guzti hori demokraziaren, askatasunaren eta bideragarritasun ekonomikoaren izenean egiten duzue inolako lotsarik gabe. Ukitzen duzuen guztia suntsituz eta porrota inposatuz. Zuen porrota beste guztioi inposatuz. Hori da zuen kontsensua. Hori da zuen akordioa eta hori da zuen adostasuna.
Eta orain hezkuntzari egokitu zaio. LOMCE erreformaren bidez, pertsona guztioi dagokigun hezkuntza eskubidearekin amaituz, hezkuntza pribilegio bilakatuz, elitista bilakatuz, bakoitzak duen maila ekonomikoaren arabera hezkuntza maila izan dezan. Hezkuntza merkatu produktiboaren menpe jarriaz, aurretiazko sailkapena ezarriz, Frankismoaren garaietara itzuliz rebalidekin, ikastetxeak mailakatuz rankinaren bidez, ikastetxeei, familiei hezkuntza komunitateari erabaki ahalmena murriztuz, hezkuntza pribatizatuz, sistema publikoa desmantelatuz euskera desagertarazteko bidean jarriz.
Hau da herritar guzti guztioi, madrildarrak izan, extremeñoak izan, katalandarrak izan datorkigun eraso bortitza. Guztioi. Eta gure herriaren kasuan areagotzen den erasoa, gure hizkuntzaren euskararen kontra zuzen zuzenean doalako. Gure errealitatearen, gure hezkuntza sistemaren, gure erabaki gaitasunaren aurka doalako bereziki.
Eta orain ez dakigu ba zuen jarrera indartzeko asmoz edo batek daki zergatik, curriculumaren aurkako gudari ekin diozue. Beti aitzakiaren bat bilatu behar kontra egiteko, eraikitzen ez uzteko, deseraikitzeko eta pertsonen askatasuna eta herrien askatasuna eta aniztasuna ez errespetatzeko. Hori da zuen guda. Aniztasuna ukatu, askatasuna ukatu guztioi. Guzti guztioi.
Zuen ondo baino hobeto dakizuenean euskal curriculumak Jaurlaritzak azaldu duen Heziberri 2020 egitasmoak kilimak ere, kili-kiliak ere ez dizkiola egiten LOMCE erreformari.
Guk bat egiten dugu eta batzordean ere esan genuen. Bat egiten dugu eta ados gaude euskal curriculuma garatzearekin, onartzearekin, hezkuntza komunitateko eragile guztiekin adostearekin, baina guztiekin. Eta hemen ez zarete ibilbidea guztiekin hasi eta hor mailaketa bat egin duzue. Eta prest gaude eta iruditzen zaigu logikoa dela eztabaida hau, hemen guztion artean ematea, akordioak bilatzea eta euskal gizartea ere eztabaida horren parte izatea.
Hemen inportanteena da herritarrekin adostasunak lortzea eta iruditzen zait Legebiltzarraren eta Jaurlaritzaren helburua hori izan behar dela.
Ados gaude ere hezkuntza lege propioaren beharrarekin, nola ez. Beti aldarrikatu dugu. Zerbaiten premia baldin badaukagu, horren premia da, lege propio baten premia eta beharra dugu urgentziaz.
Prest gaude bide horretan euskal bidea egiteko, bide propio hori elkarrekin egiteko, adostasunetara iristeko, gure herritarren hezkuntza eskubideak defendatzeko, herritarren arteko aipatu duzuen berdintasun hori defendatzeko, aniztasuna bermatzeko. Azkenean, gure hezkuntza kalitatea mantendu eta hobetzeko. Eta abar luze bat.
Azkenean, hezkuntza herritarren eta herrien askatasunean oinarritu behar delako eta herritarren arteko errespetutik. Guztion artean gizarte justuago bat, solidarioago bat, ekitatibo bat eraiki ahal izateko.
Baina horretarako, ikusten dugu Uriarte andereak eta Berriozabal anderea, Jaurlaritzak hainbat kontu argitu beharra dituela zeren kezkatuak geratu ginen bai aurreko Hezkuntza Batzordean eta gaur ere kezkatuak geratu gara Berriozabal andereak esandakoagatik. Aipatu duzu Urkullu eta Gobernuak beraien jardun esparrua errespetatuko duela. Ez dakigu zehazki horrek zer esan nahi duen.
Baina argitu beharra dago ea curriculuma eta lege propioa garatzeaz gain, hau da, bide hori jorratzeaz gain, LOMCEri aurre egiteko prest bazaudeten. Prest al zaudete LOMCEri aurre egiteko eta LOMCE ez aplikatzeko bitartekoak definitu eta garatzeko? Horretarako baduzue borondaterik? Bai edo ez? Hori da jakin nahi duguna eta hori da orain arte Gobernu honi entzun ez dioguna, ez Legebiltzarrean, ez Batzordean, ez kalean. Hori da argitu beharra dagoena.
Ba al duzue borondaterik hezkuntza komunitateari babes marko bat eskaintzeko LOMCE ez aplikatzeko? Zeren hezkuntza komunitatea prest dago zuekin elkarlanerako eta beharrezkoa da baina babes marko bat behar dute. Bitartekoak behar dituzte eta hori Jaurlaritzaren eta Legebiltzarraren lana da bitarteko horiek eskaintzea.
Gero beste zalantza bat. LOMCEri aurre egiteko orduan, zer esan nahi du legalitate barruan egiteak? Alegia, soilik bide juridikoetara, epaitegietara mugatuko zarete? Garatzeko asmoa dagoen curriculuma LOMCEk ematen digun markoaren portzentaien barruan kokatuko da? Hainbat galdera ditugu eta iruditzen zaigu argitu beharra dagoela orain arte erantzunik ez dugulako jaso.
Momentu honetan pilota zuen teilatuan dago, Jaurlaritzaren eta EAJren teilatuan dago. Ea eragileak hasitako bidea jorratzeko eta bide horri jarraitzeko asmoa ote duzuen eta gure herrian LOMCE ez aplikatzeko bidea hartzen duzuen, edo adoktrinatzailea eta espainiar nazionalisten eskutik joateko aukeratzen duzuen estabilitatearen, hezkuntza akordio eta kontzentzuaren mozorropean.
Hori zuen esku dago.